Zuckerberg skuil glo agter Trump se TikTok-verbod | Netwerk24
'n Boervrou van 'n plaas tussen Heilbron en Sasolburg het Maandagmiddag kort voordat haar man aangeval is, gesien haar een skaaphond is vergiftig.
Meer as nege jaar nadat Ina Bonnette (52) se gewese man, die sogenaamde Modimolle-monster, haar gemartel en verkrag het, het sy 'n boek oor haar ervaring geskryf.
VRK: 'Uittog van spelers laat SA spanne bloei'
'Ons moet net ons stelsels regkry. Ons het van die beste skolespelers.'
Covid-19 dryf Bokke weer na hul hotel
Die organiseerders van die Rugbykampioenskap het spelers en beamptes beveel om hulle in hul hotelle te isoleer aangesien daar 'n paar nuwe koronavirusgevalle in Brisbane aangemeld is.
Die Springbokke sal die All Blacks Saterdag in hul tweede ontmoeting in vanjaar se Rugbykampioenskap sonder hul staatmaker-vaskopstut Frans Malherbe aandurf.
Spring gou vir afslag op rit om jou inenting te kry
Nóg 'n taxidiens gee jou nou afslag vir jou rit na en van die plek waar jy vir jou inenting gaan kry.
Transnet-plan kan verkeersknope in Kaap verlig
Kaapse motoriste kan eersdaags effense verligting van die verkeersknope in die middestad en Duncanweg naby die hawe verwag.
GPI se verlies kleiner danksy ligter inperkings
Grand Parade Investments gaan die tweede agtereenvolgende boekjaar 'n verlies ly, maar verwag 'n aansienlik kleiner verlies as in 2020.
Mej. Heelal-wenners gee ekstra glans aan Mej. SA
Twee vroue wat al die Mej. Heelal-kroon gedra het, kom aanstaande maand na Suid-Afrika vir die aanwys van die nuwe Mej. Suid-Afrika.
Tukkies laat puik CD op kampus die lig sien
Paul Boekkooi skryf oor 'n puik, veelsydige CD wat op die Tukkie-kampus ontstaan het.
Toe die eienaar van die Tankwa-padstal in die Tankwa-Karoo 'n blink "ruimteskip" in die sand opgerig het om toerisme te bevorder, het hy nooit gedink 'n troue sou kort voor lank in die skadu van dié "vreemde vlieënde voorwerp of VVV" gehou word nie.
Zuckerberg skuil glo agter Trump se TikTok-verbod
Deur Petrus Malherbe 24 Augustus 2020 14:56
Daar word nou bespiegel dat Mark Zuckerberg, uitvoerende hoof van Facebook, druk op Amerika se pres. Donald Trump geplaas het om ondersoek in te stel na die "gevaar" wat Facebook se Chinese mededingers inhou.
The Wall Street Journal het Sondag berig Zuckerberg het glo in Oktober 2019 privaat met Trump oor aandete vergader waartydens hy die "risiko's van Chinese tegnologiemaatskappye" bespreek het, veral hoe dié maatskappye Amerikaanse ondernemings soos Facebook kan benadeel.
Zuckerberg het glo spesifiek melding gemaak van TikTok, die Chinese sosialemediaplatform wat nou in Trump se visier is.
Facebook kan moontlik voordeel trek uit 'n verbod op die gebruik van TikTok deur Amerikaners, iets wat Trump beplan tensy die maatskappy sy Amerikaanse belange aan 'n Amerikaanse onderneming soos Microsoft of Oracle verkoop.
TikTok het reeds meer as 100 miljoen gebruikers in Amerika en is veral gewild onder jong mense.
Facebook het vroeër vandeesmaand sy eie weergawe van TikTok binne Instagram bekend gestel.
Instagram Reels, wat gebruikers in staat stel om video's van tot 15 sekondes lank te deel, is tot dusver louwarm ontvang.
ByteDance 'soek nog koper vir TikTok'
Intussen berig Reuters ByteDance, die Chinese tegnologiemaatskappy wat TikTok besit, se eie beleggers beplan om saam te poel om die platform se Amerikaanse bedrywighede te koop.
ByteDance is reeds die afgelope paar weke in druk samesprekings met verskeie Amerikaanse ondernemings om sy Amerikaanse belang in TikTok van die hand te sit.
Trump het ByteDance beveel om dit te doen, of hy belet die app in Amerika.
Trump voer aan TikTok hou, nes Huawei, 'n risiko in vir Amerikaners siende dat die maatskappye albei Chinees is.
As alles volgens plan verloop, sal ByteDance se bestaande aandeelhouers, insluitend die beleggingsfirma General Atlantic, 'n beherende belang in die "nuwe" TikTok behou terwyl 'n Amerikaanse onderneming soos Microsoft 'n minderheidsbelang besit.
Die waarde van die belang in TikTok wat te koop is, beloop tussen $25 miljard en $30 miljard.
TikTok beplan om Trump se uitvoerende bevel in 'n Amerikaanse hof te beveg. Foto: Getty Images
TikTok gaan hof toe
TikTok het Saterdag aangekondig hy beplan ook om Trump se bevel (dat hy van sy Amerikaanse belang ontslae moet raak) in die hof te beveg.
Die maatskappy sou glo so gou as Maandag 'n dringende versoek by 'n Amerikaanse hof indien.
Volgens TikTok probeer hy reeds vir "byna 'n jaar" om samesprekings met die Amerikaanse owerhede te voer, maar sonder sukses.
"Om te verseker die wet word nagekom en ons maatskappy en gebruikers word regverdig behandel, het ons geen ander keuse as om die uitvoerende bevel deur die regstelsel te laat beveg nie," sê TikTok in 'n verklaring.
Kragtens Trump se uitvoerende bevel op 14 Augustus het ByteDance 90 dae om sy belang in Amerika te verkoop.
TikTok beplan glo om sy belange in Amerika, Australië, Kanada en Nieu-Seeland saam te verkoop sou hy gedwing word om dit wel te doen.
Al vier die lande het tot 'n mate 'n aversie teen Chinese ondernemings met Australië en Nieu-Seeland wat ook reeds die gebruik van Huawei se toerusting in sy 5G-netwerke erg ingeperk, en in sommige gevalle selfs verbied het.
Huawei word daarvan beskuldig dat hy op ander lande se inwoners namens die Chinese regering spioeneer. Hy ontken dit ten sterkste.